Mosadi o fitlhetswe a tlhokafaletse mo ntlung
Mapodisi a Kutlwano kwa Francistown a tlhotlhomisa tiragalo e mo go yone mme mongwe wa dingwaga tse di masome a mararo le borataro a fitlhetsweng a tlhokafetse mo ntlong ya gagwe kwa Block 5. Mo potsolotsong le BOPA, mogolwane wa sepodisi Superintendent Neo Serumola a re tiragalo eo e diragetse Motsheganong a le lesome le borobabongwe bosigo gare. Superintendent Serumola a re ba begetswe tiragalo eo ke baagisanyi, morago ga go utlwa ngwana wa mme yoo ka go kua mokgosi. A re setopo sa mosadi yoo se kwa setsidifatseng sa sepatela sa Nyangabgwe go tlhatlhojwa ke dingaka, le fa go ntse jalo a re ba tshegeditse monna wa gagwe yo o dingwaga tse di masome a matlhano le bone go ba thusa ka ditlhotlhomiso. Superintendent Serumola o boletse fa moswi ga mmogo le monna wa gagwe ba tlholega kwa Serowe. O gakolotse setshaba gore molemo wa kgang ke go buiwa e seng go itseela molao mo matsogong. A re go bolaya motho ga se tharabololo ya mathata mme go tsisa mathata le khutsafalo mo lwapeng mme o rotloeditse setshaba ka kakaretso go nna le segakolodi mo ditlhaloganyong tsa bone, ka dinako tsotlhe fa ba tlelwa ke dikakanyo tse di sa siamang. Gape a re ba ka ikopanya le ba bogakolodi bo tshwana le ba sepodisi, mmaboipelego, ba bokaedi jalo jalo go tsaya dikgakololo tse di maleba. BOKHUTLO